**Šici sezonu noslēdz ar bronzu Kēnigzē**

Sestdien sezonas noslēdzošajā Viessmann Pasaules kausa posmā Kēnigzes trasē Vācijā brāļi Andris un Juris Šici finišēja trešajā vietā, nodrošinot trešo vietu arī sezonas kopvērtējumā.

Šici aizvadīja divus stabilus braucienus, abos uzrādot identisku laiku trasē. Uzvarētājiem vāciešiem Toni Egertam/Sašam Benekenam Šici piekāpās par vairāk kā sekundi, bet otrās vietas ieguvējiem vēl vienai vācu ekipāžai Tobiasam Vendlam/Tobiasam Arltam par gandrīz astoņām sekundes desmitdaļām. Oskaram Gudramovičam/Pēterim Kalniņam attiecīgi vienpadsmitais un astotais laiks braucienos, kas summā ļāva finišēt 10. vietā.

Arī sezonas kopvērtējumā divvietīgo ekipāžu konkurencē labāko trijnieks tāds pats kā pēdējā posmā. Pirmā un otrā vieta divām spēcīgākajām Vācijas ekipāžām Toni Egertam/Sašam Benekenam un Tobiasam Vendlam/Tobiasam Arltam ar 872 un 847 punktiem, savukārt brāļiem Šiciem trešā vieta ar 720 punktiem. 5. vieta sezonas kopvērtējumā Oskaram Gudramovičam/Pēterim Kalniņam, kuriem 543 punkti, bet Kristenam Putinam/Imantam Marcinkēvičam 15. vieta.

Dāmu konkurencē labākais rezultāts Elīzai Caucei, kura attiecīgi ar 11. un sesto laiku finišēja devītajā vietā. Sportiste arī pirmajā braucienā cīnījās par vietu labāko sešiniekā, taču kļūdījās trases lejas daļā. Dubultuzvara vācietēm Annai Beraiterei un Jūlijai Taubicai, bet bronza krievu sportistei Viktorijai Demčenko. 13. vieta divu braucienu summā Ullai Zirnei un 15. vieta Kendijai Aparjodei.

Sezonas kopvērtējumā labākā starp latvietēm ir Kendija Aparjode, kurai 8. vieta, taču tikai viens punkts mazāk un devītā vieta Elīzai Caucei. Ullai Zirnei 14. vieta.

Sezona kā ierasts noslēgsies ar Latvijas čempionātu, kas 6. un 7. martā norisināsies Siguldas Bobsleja un kamaniņu trasē.